Prima vizită a unui președinte al R. Moldova în Norvegia: Maia Sandu este la Oslo la invitația familiei regale
Președinta Maia Sandu întreprinde o vizită oficială în Norvegia în perioada 6-7 mai. Șefa statului a plecat la Oslo la invitația Majestăților Lor Regele Harald al V-lea și Regina Sonja, potrivit unui comunicat emis de Aparatul prezidențial. Este pentru prima dată când un președinte al Republicii Moldova efectuează o vizită de stat în Norvegia.
În cadrul vizitei, șefa statului va discuta cu prim-ministrul norvegian, Jonas Gahr Støre, cu președintele legislativului Masud Gharahkhani, și cu membrii comisiei parlamentare pentru Afaceri Externe și Apărare.
„În ultimii doi ani, Norvegia a oferit un sprijin consecvent Republicii Moldova. Odată cu începerea războiului din Ucraina, prin intermediul agențiilor ONU și ale altor organizații internaționale, a furnizat sprijin umanitar pentru susținerea refugiaților ucraineni și a comunităților care îi găzduiesc. Norvegia a contribuit, de asemenea, cu fonduri pentru achiziționarea de gaze naturale și pentru sprijinirea economiei noastre afectată de război.
În plan economic, Moldova a semnat acum un an acordul de liber schimb cu Asociația Europeană a Liberului Schimb (EFTA), din care face parte și Norvegia. Documentul, odată ratificat de Oslo, va deschide noi oportunități pentru producătorii moldoveni pe o piață stabilă, cu o putere de cumpărare înaltă, totodată făcând țara noastră mai atractivă pentru investitorii norvegieni”, se arată în comunicatul de presă emis de Președinția Republicii Moldova.
Drept semn al acestei relații bilaterale tot mai strânse, Norvegia a anunțat că va deschide, în această vară, un oficiu diplomatic la Chișinău.